འདི་ལྟ་བུའི་ཚད་གཞི་ཞིག་གཏན་ལ་ཕབ་པ་དང་འདི་ལྟ་བུའི་ཐ་ཚིག་ཅིག་གཞན་ལ་བསྒྲག་དགོས་ན་དེ་འདྲའི་དཀའ་མོ་ཞིག་མ་ཡིན་རུང་།ཚད་གཞི་འདི་རང་སྟེང་ནས་ལག་ལེན་དུ་བསྟར་བ་དང་།ཐ་ཚིག་འདི་རང་ངོས་ནས་ར་སྤྲོད་འབྱུང་དགོས་ན་དེ་འདྲའི་ལས་སླ་མོ་ཞིག་ག་ལ་ཡིན།འོན་ཀྱང་རྒན་ཚེ་རིང་ཐར་ལགས་ཀྱིས་བོད་ཀྱི་སྐད་གཉིས་སློབ་གསོའི་བྱ་གཞག་ཅི་ལྟར་སྐྱོང་བའི་ཐད་ནས་རེ་བའི་ཡོད་ཚད་སྟོང་བའི་མཁའ་ལ་མ་བཅོལ་བར་རང་གི་སློབ་གཉེར་གྱི་གོ་རིམ་ཁྲོད་ནས་ར་སྤྲོད་བྱས་པ་མ་ཟད།ཁྱད་པར་དུ་སྐུ་ཉིད་ཀྱི་དཔྲལ་བའི་མིག་དང་ཁོག་པའི་སྙིང་ལྟར་གཅེས་པའི་བུ་མོ་ཡང་ལེ་དབར་ཁྲི་ཕྲག་གིས་བཅད་པའི་ཕ་ཡུལ་ཁྲི་ཀ་རྫོང་དུ་མངགས་ནས།བོད་ཀྱི་སྐད་དང་ཡི་གེ་ལ་བསླབ་གཉེར་བྱེད་དུ་བཅུགའདི་ལས་ང་ཚོས་གྲོང་ཁྱེར་དུ་ལུས་པའི་བོད་པ་རྣམས་ལ་དྲན་སྐུལ་གྱི་ཅོང་སྒྲ་ཞིག་བསྒྲགས་པར་མ་ཟད།རྟོགས་སད་ཀྱི་འབོད་སྐུལ་ཞིག་ཀྱང་བཏང་།གནས་ཚུལ་འདི་གླེང་ཡོང་བའི་ཚེ་ན།ནམ་རྒྱུན་རྒན་ཚེ་རིང་ཐར་གྱིས་ཧ་ཅང་ཁེངས་སྐྱུང་གི་སྒོ་ནས་གཙོ་བོ་བུ་མོ་རང་ལ་མི་གཞི་ཆ་ཚང་ཞིག་དང་མི་གཤིས་ཚད་ལྡན་ཞིག་ཡོང་བའི་དགོས་པར་དམིགས་ནས་ཕ་ཡུལ་དུ་མངགས་པ་ཡིན་ཞེས་གསུངས།དེ་ལས་ང་ཚོས་ངང་ངམ་ཤུགས་ཀྱིས་བོད་སྐད་ཡིག་རྨང་གཞིར་བཟུང་བའི་སྐད་གཉིས་སློབ་གསོའི་ལམ་ལ་ཞུགས་པ་ནི།མི་རིགས་དང་རྒྱལ་ཁབ་ལ་ཕན་པའི་བྱ་བ་རླབས་ཆེན་ཞིག་ཡིན་པར་མ་ཟད།རང་གིས་ཕ་ཨ་ཁུ་ངོ་ཤེས་པ་དང་བུ་ཚ་བོར་རྟེན་སྐལ་འཇོག་པའི་སྤྱོད་སྟངས་ཤིག་དང་།འཇིག་རྟེན་གྱི་ཁམས་འདི་ནས་མི་གཞི་ལེགས་པོ་ཞིག་གྲུབ་པའི་དངོས་ཡོད་ཀྱི་དགོས་མཁོ་གལ་ཆེན་ཞིག་ཡིན་པའང་གཞི་ནས་རྟོགས།